
DECISIÓ 28/04

Assumpte: programa Entre línies, emès per TV3 el 10 de maig de 2004 a les 22.24 hores

1. L’11 de maig de 2004, una persona formula una reclamació per correu electrònic en relació amb el programa esmentat. La persona reclamant considera denigrant el tracte contra la comunitat magribina representat en el reportatge del programa Entre línies dedicat a les forces especials dels mossos d’esquadra, ja que entén que en la situació mundial actual no s’hauria de criminalitzar un col·lectiu com a potencials terroristes i també considera que els exemples podien haver estat molt variats i no optar fàcilment per gent “de fora de casa”.

2. El conductor del programa, Ramon Pellicer, informa sobre el grup especial dels mossos d’esquadra (GEI) i comenta que és una unitat especial que s’utilitza com a últim recurs per detenir delinqüents perillosos, armats amb hostatges i en situacions límit, o bé quan es reclama un servei de protecció d’una personalitat. Així mateix, explica que un equip del programa ha estat autoritzat a seguir-los durant els entrenaments i per primer cop en una acció real.

L’estructura del reportatge és la següent:

· Presentació d’un cas real de protecció amb motiu de la visita del president de l’Uruguai a la Generalitat, el qual inclou entrevistes a diferents membres de la unitat del GEI que expliquen detalladament les actuacions que realitzen.

· Crònica sobre els entrenaments que fan i els requisits que se’ls demanen per formar part d’aquest cos d’elit.

· Simulacre d’intervenció en una masia abandonada on, suposadament, hi ha persones armades.

· Explicació de les mesures de protecció del grup contra possibles atemptats, entrenaments en defensa personal i en l’ús d’armes diverses. 

· Presentació detallada d’una intervenció real del GEI. En l’explicació sobre quin tipus d’intervenció duran a terme, un representant d’aquesta unitat diu: “Podríem dir que és una entrada de risc en la qual s’han vist armes i, a més, està agreujada o, podríem dir, està una mica motivada pel tema que són magribins i tot el tema que hi ha últimament aquí a Espanya amb el tema del terrorisme islàmic, doncs... s’ha d’anar una mica en compte perquè mai saps si aquesta gent que es dedica al narcotràfic pot estar vinculada al finançament de grups islàmics, etcètera”. Afirmen que l’acció es fa a les sis de la matinada per evitar l’alarma al barri i poder accedir a l’habitatge per sorpresa esbotzant la porta. Es mostra l’entrada en un pis on, diuen, se sospitava que hi havia drogues i armes. Així mateix, s’ensenya i es comenta com han emmanillat les persones que eren dins del pis, i l’entrada de la policia judicial per continuar el procés d’escorcoll i detenció. Les imatges dels presumptes sospitosos apareixen difuminades.

Al final del reportatge, el conductor del programa explica que, segons fons de la policia catalana, els sis detinguts formen part d’una banda perillosa i han estat posats a disposició judicial per presumpte tràfic de drogues.

La durada total d’aquest fragment del programa és de 18 minuts i 23 segons.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 de juliol de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació atès que les expressions a les quals pot fer referència la persona reclamant han estat dites per una de les persones entrevistades i, per tant, no representen la línia editorial del programa. D’altra banda, es considera que el contingut del reportatge, entès de manera global, és divers i no criminalitzador de persones o col·lectius determinats. 

4. El Consell acorda comunicar aquesta decisió a la persona interessada i a Televisió de Catalunya.

Barcelona, 7 de juliol de 2004

El president

Francesc Codina i Castillo

